Jørn Dohrmann (DF), 2006-05-03:
Altså, hvis hr. Magnus Heunicke havde hørt efter, ville han have hørt, at det jo netop var et af de elementer, jeg lige stod og nævnte her fra talerstolen, at man skulle lukke de hjemmesider.
Så jeg er fuldstændig enig med vores egen ordfører, eller hvad man nu vil kalde det, den person, som sendte pressemeddelelsen ud.
Jeg er fuldstændig enig.
Man vælger igen fra Socialdemokraternes side ikke at ville besvare de spørgsmål, som jeg har rejst.
Altså, hvordan vil man regulere?
Hvem skal kontrollere?
Vil man ikke forklare: Er det kun danske domæner, eller er det også dot-com, der skal være omfattet?
Hvordan har man tænkt sig det i praksis?
De ting undlader man på nuværende tidspunkt at svare på, men siger, at vi er uenige internt i Dansk Folkeparti.
Det er vi jo ikke.
Jeg står lige og fremhæver akkurat de samme ting, som hr. Martin Henriksen har sagt: at man skulle kunne lukke de her sider.
For at sige det lidt hårdt fra starten, så er det her jo et forslag, der virkelig kun har ét formål, og det er, at Socialdemokratiet vil have noget billig pr. Med to linjer prøver man ligesom at ville have et forslag frem her, som jeg vil betegne som ubrugeligt.
Intentionerne, hvis man tager dem, vil vi da sige fra Dansk Folkepartis side, at vi da er enige i, at de her børn selvfølgelig ikke skal udsættes for den hårde belastning, det er, når vi kan se, at nogle hjemmesider fungerer som mødesteder for børn og unge, som så bliver misbrugt seksuelt og de andre ting, der kan foregå ved den her kontakt.
Det er vi enige i at man skal bekæmpe, men ellers er forslaget jo slet ikke til at bruge til noget som helst.
Hvor mange ressourcer taler vi om?
Hvem er omfattet af de her ting?
Hvordan har man egentlig tænkt sig at det her skal fungere i praksis?
Det er simpelt hen bare et for billigt forslag, man har lagt frem her for at få noget billig pr.
Det kan godt være, det lykkes nogle steder, men jeg vil bare sige, at det er dårligt arbejde.
Uanset om det kun er Socialdemokratiet eller det er sammen med Red Barnet, så burde man have forestillet sig noget mere omkring: Hvordan kan vi løse det, som det efterfølgende rejser af spørgsmål?
Hvilke sanktioner har man tænkt sig at ville indføre?
Der er masser af spørgsmål, som man slet ikke er inde på i det her forslag, og som efterlader en masse dybe huller, som man slet ikke har ønsket at svare på, når man blev spurgt ad af de forrige ordførere her.
Vi har jo set på andre områder, at der er branchen jo gået, jeg vil kalde det foran og har indgået nogle frivillige aftaler om bl.a. filtre.
Der nævnte ministeren spamfiltrene.
Det var da også noget af det, man kunne indarbejde her, hvor man kunne sige: Det kunne være, branchen kunne lave en frivillig aftale, hvor man lavede nogle spærrer på det område.
Så er det jo klart, at man er nødt til også at gå ind og melde hårdt ud om, at vi vil lukke nogle af de hjemmesider, som formidler de her ulovlige seksuelle kontakter mellem børn og voksne.
Men jeg mener helt klart, at det her forslag kan vi i hvert fald fra Dansk Folkepartis side ikke bruge til ret meget andet end at sige, at det nok bare var for at komme i pressen, og det er så lykkedes i et vist begrænset omfang.